
Az Orosz Haderő szervezeti átalakításai a csecsen háborúktól az ukrajnai invázióig az 58. Összfegyvernemi Hadsereg példáján bemutatva

Kutatásom célja bemutatni, hogy milyen hatással voltak a legutóbbi konfliktusok tapasztalatai, kiemelten a csecsen és grúz háborúk tapasztalatai az orosz hadsereg teljesítményére, azon belül is a szervezeti átalakításaira és ezek hogyan valósultak meg. Ez utóbbit az 58. Összfegyvernemi Hadsereg példáján keresztül szeretném megtenni. A választás nem véletlen. Hadászati és harcászati szinten sok elemzés készült már a témában, viszont egy hadműveleti szintű szervezet ilyen formában történő bemutatása újdonságnak számít, ezzel egy új aspektusból vizsgálhatjuk meg a témát.
Miért pont az 58. Összfegyvernemi Hadsereg? Az első csecsen háború közepette kerül megszervezésre, majd szépen lassan az Észak-kaukázusi Katonai Körzet kulcselemévé válik a második csecsen háborúra, majd szintén főszerepet kap a grúz konfliktusban is. Megjelenik a 2014-től zajló ukrajnai eseményekben, a 2022-es invázióban pedig ismét a frontvonalban szolgál a hadsereg.
Hipotézisem szerint a csecsen háborúk, valamint a grúz konfliktus nagy szerepet játszott az Orosz Haderő szervezeti átalakításaiban. Az ezekben szerzett tapasztalatok, valamint a finanszírozási és létszámproblémák kietlen valóságai kényszerítették az orosz vezetést a szervezeti átalakításokra, valamint a vezetési rendszer megújítására.
A háborús események, valamint a reformfolyamatok bemutatásával bizonyítottnak látom, hogy a fenti tétel megállja a helyét. Jól megfigyelhető a reformprogramokban, hogy azokat a gazdasági és humánerőforrás realitások mellett erősen a vérrel szerzett háborús tapasztalatok váltották ki. A konfliktusok tapasztalatai nélkül ma az Orosz Haderő teljesen más formát öltene, mint ahogy az kinéz.
Célom volt még ezen háborúk hadműveleti szempontból történő megvizsgálása, melyre oly kevés példa van az elemzések között. Az 58. Összfegyvernemi Hadsereg történetének bemutatásával, véleményem szerint sikerült ez a célt is elérni, ezzel egy új perspektívából vizsgálhattuk meg a már jól ismert konfliktusokat.



